**Поштовани ученици, родитељи и колеге,**

Задовољство ми је да Вас обавестим да је наша школа регистровала ученичку задругу у складу са актуелним законом и правилником, којима се уређује ова област.

Школски одбор Економско-трговинске школе у Пожаревцу, у име школе као оснивача, на седници одржаној 21.10.2019. године донео је одлуку да пословно име задруге буде **Ученичка задруга "ХОРИЗОНТ" Економско-трговинске школе у Пожаревцу**, а претежна делатност којом ће се ученичка задруга у почетку бавити –кетеринг, односно пружање услуге припремања и послуживања хране на основу уговорених аранжмана са потрошачима, на означеној локацији и за одређене прилике.

Кроз претежну делатност ангажовали би се ученици најпре угоститељске струке, а затим и ученици економске, финансијске и комерцијалне струке кроз организацију и маркетинг услуге, док би ученици туристичке струке учешће у раду задруге могли да узму кроз припрему, уговарање и дистрибуцију самих аранжмана са потрошачима и промоцију услуга .

Такође, једна од делатности у наредном периоду биће и продаја књига и осталог канцеларијског материјала, где би се кроз рад ученичке задруге ангажовали ученици трговинске струке, занимања трговински техничар и трговац.

У складу са оснивачким актом Ученичка задруга има за циљ подстицања, развијања позитивног односа ученика према раду и професионалној оријентацији, повезивања наставе са светом рада, развијања свести о одговорности за преузете обавезе, као и развој позитивног односа према тимском раду и предузетништву.

**Позивамо ученике, њихове родитеље и запослене да у што већем броју приступе ученичкој задрузи "ХОРИЗОНТ" Економско-трговинске школе у Пожаревцу и стекну статус задругара.**

Потребно је да поднесете захтев за приступ задрузи у писменој форми, а како се задруге финансирају из чланарина, годишња чланарина коју би платили сви задругари износила би симболичних 100 динара.

**У нади да ће ученичка задруга наше школе бити конкуретна на тржишту и да ће постићи наша очекивања,**

**Унапред се радујемо и очекујемо Вас ,**

**Пожаревац , У име колектива**

**1.11.2019.године**

**Сибинка Живановић, директор**